BIBLIOTECA ŞCOLARĂ
REPERE
„Biblioteca şcolară oferă informaţii şi idei esenţiale pentru funcţionarea, cu succes, a societăţii informaţionale de astăzi, bazată pe cunoaştere.

Biblioteca şcolară formează, la elevi, abilităţi de studiu pentru toată viaţa, dezvoltându-le imaginaţia, oferindu-le posibilitatea să trăiască ca cetăţeni responsabili.
Biblioteca şcolară oferă servicii de studiu, cărţi şi documente care permit tuturor membrilor comunităţii şcolare să gândească în mod critic şi să devină utilizatori efectivi de informaţie, în orice format şi media.
Serviciile bibliotecii şcolare trebuie asigurate, în egală măsură, pentru toţi membrii comunităţii şcolare, indiferent de vârstă, rasă, sex, religie, naţionalitate, limbă, statut profesional sau social. Servicii şi materiale speciale trebuie asigurate şi pentru persoanele care nu pot folosi serviciile şi materialele curente ale bibliotecii.
Accesul la serviciile şi colecţiile bibliotecii şcolare se bazează pe Declaraţia Universală a Drepturilor şi Libertăţilor Omului şi nu trebuie să fie obiectul niciunei forme de cenzură ideologică, politică sau religioasă, şi nici al unor presiuni comerciale.
Biblioteca şcolară este un partener important în reţeaua biblioteconomică şi informaţională locală, regională şi naţională.”

(Extras din Manifestul IFLA/UNESCO pentru Bibliotecile şcolare, 2005)

SCOPUL, SARCINILE, CONDIŢIILE DE ORGANIZARE ŞI FUNCŢIONARE A BIBLIOTECII ŞCOLARE

1. Biblioteca şcolară este o colecţie de documente (cărţi, reviste, ziare, materiale audio-video, alte suporturi informaţionale), cu caracter enciclopedic, adecvate nivelului şi profilului unităţii de învăţământ în care funcţionează biblioteca şcolară.
2. Prin activitatea sa, biblioteca şcolară participă la realizarea obiectivelor sistemului de învăţământ, în ansamblul său, precum şi a obiectivelor educaţionale pe niveluri de studii şi profiluri de învăţământ.

Ea este destinată sprijinirii procesului instructiv-educativ, satisfacerii cerinţelor de informare documentară, de lectură şi de studiu ale elevilor, cadrelor didactice şi celorlalte categorii de personal din unitatea de învăţământ în care funcţionează.
3. Biblioteca şcolară are următoarele sarcini: 
- Să participe la pregătirea elevilor pentru procesul instructiv-educativ, la formarea culturii generale, a unei bune pregătiri profesionale şi de specialitate ale acestora. 
- Să contribuie la înţelegerea de către elevi a rolului şi importanţei informaţiei în lumea contemporană, la însuşirea de către aceştia a metodelor şi a tehnicilor de muncă intelectuală, ajutându-i pentru studiu individual aficient şi iniţiindu-i în cercetarea documentară.
- Să sprijine personalul didactic al şcolii în îmbunătăţirea calităţii procesului de învăţământ, asigurând publicaţii de referinţă, de informare curentă, de pedagogie, psihologie, consiliere şi orientare şcolară, lucrări privitoare la conţinutul diferitelor discipline predate în şcoală şi la metodica predării acestora.

4. În activitatea sa, biblioteca şcolară este sprijinită de un colectiv de cadre didactice din care să facă parte cel puţin un profesor de la disciplinele cu cea mai mare pondere în formarea elevilor.
5. Pentru a răspunde sficient cerinţelor de studiu, este necesar ca biblioteca şcolară să dispună de un fond corespunzător de cărţi, de minimum 10 volume în medie pentru un elev.
6. Biblioteca şcolară are asigurat în incinta şcolii, un spaţiu corespunzător pentru buna organizare şi conservare a fondului documentar, precum şi pentru activitatea cu elevii, respectiv cel puţin 2 încăperi alăturate, una servind la depozitarea suporturilor informaţionale (cărţi, reviste, documente audio-video), iar cealaltă, ca sală de lectură. În cazuri excepţionale, spaţiul minimum este de mărimea unei săli de clasă şi include atât depozitul de carte, cât şi spaţiul de lectură, cu 10-15 locuri.
BIBLIOTECARUL ŞCOLAR

Bibliotecarul şcolar este cadru didactic auxiliar, responsabil cu planificarea şi organizarea bibliotecii şcolare.

1. Funcţia de bibliotecar şcolar este exercitată de: 
- bibliotecari retribuiţi (cu normă întreagă, jumătate de normă, indemnizaţie), 
– bibliotecari neretribuiţi (secretari care au în atribuţii sarcini de bibliotecar), Încadrarea bibliotecarilor cu normă întreagă, jumătate de normă sau indemnizaţie se face în funcţie de normativele stabilite de Ministerul Educaţiei, Cercetării, Tineretului şi Sportului.
2. Bibliotecarul şcolar are următoarele atribuţii: 
A. INFORMARE-DOCUMENTARE ŞI GESTIUNE A DOCUMENTELOR
· Organizează activitatea bibliotecii şi asigură funcţionarea acesteia potrivit normelor legale în cadrul orarului stabilit de conducerea unităţii şcolare: - completarea fondului documentar, - împrumutul interbibliotecar, - păstrarea şi securitatea fondului de publicaţii, - verificarea periodică a fondului documentar, - recondiţionarea şi legarea  cărţilor, - completarea tuturor documentelor de evidenţă.
· Elaborează planul de activităţi, darea de seamă anuală şi situaţiile statistice ale bibliotecii.
· Desfăşoară atât singur, cât şi în colaborare cu cadrele didactice, activitatea de popularizare a colecţiilor bibliotecii.
B. PEDAGOGICE

· Întreprinde, în colaborare cu colectivul de sprijin al bibliotecii şi cu întregul personal didactic, acţiuni de iniţiere în tehnicile biblioteconomice, bibliografii şi de studiu necesare lucrărilor scrise, cercuri de activităţi, examene, concursuri şcolare, olimpiade, activităţi extracurriculare.
· Îndrumă şi verifică lectura elevilor, în colaborare cu toate cadrele didactice, potrivit cerinţelor procesului de învăţământ şi ţinând seama de particularităţile de vârstă, de pregătirea, aspiraţiile ţi interesele individuale ale elevilor.
C. FORMARE CONTINUĂ
· Îşi perfecţionează pregătirea profesională prin participarea la cursurile de formare profesională organizate de Casa Corpului Didactic Dâmboviţa, instituţiile şi asociaţiile profesionale acreditate, în acest sens, de Ministerul Ecucaţiei, Cercetării, Tineretului şi Sportului, schimburi de experienţă cu alte biblioteci, participare la simpozioane, conferinţe precum şi prin studiu individual.

PARTICIPAREA ELEVILOR LA ACTIVITATEA DE BIBLIOTECĂ

Bibliotecarul, cu sprijinul cadrelor didactice, antrenează elevii în activităţile de bibliotecă, având ca scop:

· Cultivarea interesului pentru lectură (în mod sistematic şi independent).
· Facilitarea accesului larg la colecţiile bibliotecii.

· Familiarizarea cu normele biblioteconomice şi bibliografice.

· Crearea şi dezvoltarea deprinderilor de muncă intelectuală.

· Iniţierea în folosirea aparaturii moderne de căutare a informaţiei.
· Formarea viitorilor utilizatori ai bibliotecilor mai mari.

· Dovedirea spiritului critic în alegerea informaţiei.

